Professor Frede Castberg var utenriksdepartementets ekspert på folkerett, og mente at det tyske fangeskipet «Altmark» hadde lovlig adgang til norske farvann; men som hjelpeskip for tysk marine måtte det defineres som et krigsskip og kunne da etter nøytralitetsreglene ikke gå inn i Bergen krigshavn. «Altmark» ble på sin ferd sørover fulgt av den norske motortorpedobåten «Snøgg» fra Ålesund, som 14. februar 1940 inspiserte skipet og ga kaptein Heinrich Dau beskjed om at Bergen krigshavn bare kunne passeres i døgnets lyse timer. Kaptein Dau avpasset da skipets fart for passering av Bergen i dagslys. Men admiral Tank-Nielsen var ikke fornøyd med inspeksjonen av «Altmark» i Ålesund, og ga ordre om fornyet inspeksjon. 15. februar ble ny visitering foretatt i Sognesjøen, men heller ikke nå ble «Altmark» ransaket.